《又拟古八首 其一》
明代·胡应麟

冉冉岁云暮，念君远别离。浮云蔽原野，四顾白日驰。

夙昔幸同衾，欢爱誓不移。如何百年好，去我忽若遗。

严风起天末，霜雪盈路歧。晨起践关山，薄暮长抱饥。

音徽日夜隔，会合当何时。恨无晨风翼，并起东南飞。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。